冬至春不雨元夕後一日雨作邦人甚喜
作者：鄭剛中
朝代：宋

paragraphs: 晴冬醸春温，氣候如濁酒。
我雖六塵清，亦若醉一斗。
朝来天風雲，髙葉聚良久。
向晚等甘露，數點斷還有。
迤邐萬瓦鳴，飄瀟近窗牖。
鬰陶散襟懷，秀潤入花柳。
出門聞笑語，蹈舞皆白叟。
指予西江水，不可到南畝。
十日田無秧，奈此家數口。
乃知天地心，慈愛均父母。
吾儕拙於言，額上但加手。
人窮詩或工，肯爲作詩否。